Nu credeam, ca vechi pronosportist, să ajung să țin cu o echipă din Germania într-o finală europeană cu una din Serie A! Și totuși s-a întâmplat, miercuri seară, la finala Ligii Europa. Mi-aș fi dorit ca Leverkusen să aibă un sezon de vis, așa cum au numai marile cluburi, alea care fac istoria. Să simtă bucuria asta și niște suporteri neobișnuiți cu asemenea evenimente. Chiar și așa, ”aspirinele” au trecut recordul de invincibilitate în Europa de borna 50. La Dublin, adversara campionilor neînvinși ai Bundesligii a fost Atalanta, o echipă care se străduia să prindă ultimul loc din cvartetul tradițional de Liga Campionilor. Nu mai era cazul, în noul format se suplimentase numărul de locuri pentru Italia, și oricum Atalanta a accesat competiția regină prin poarta de acces singulară pentru câștigătoarea Ligii Europa. A impresionat maniera prin care a făcut-o? Desigur, dar cumva triumful cu 3-0 a fost anunțat de rezultatele de pe parcurs, între care victoriile cu același scor cu Marseille și cu Liverpool, ultima în deplasare! Și, evident, a impresionat acest Ademola Lookman, autorul unei triple care nu m-aș mira să-i fi dublat cota! Au fost niște execuții de vis, cu ambele picioare, două cu dreptul, unul cu stângul. La primul gol a arătat că are o bună intuiție a fazei, precum și o viteză de zvârlugă, iar la următoarele a etalat și tehnică în regimul respectivei viteze. Amprenta sa asupra jocului a fost atât de apăsată încât mă întreb dacă fără el Atalanta ar mai fi aceeași, așa cum s-a întâmplat cu Messi și Barcelona. În oglindă, elvețianul Xhaka a fost cel mai slab de pe teren, cu impact în ambele faze, jalon în defensivă la unul din goluri, finalizări anemice în ofensivă. Poate nu degeaba a terminat naționala lui Edi grupa preliminară de la Euro în fața Elveției!
Închei cu un eveniment care m-a umplut de frustrare, meciul de adio al lui Thiem la Roland Garros... Acesta a avut loc în calificări, întrucât organizatorii n-au găsit de cuviință să ofere un wildcard jucătorului care a disputat două finale în turneu, cel care l-a învins aici de două ori pe Djokovic, odată chiar cu set la 0! Thiem ajunsese atât de bun în perioada sa de zenit, încât îi bătea pe Djokovic pe zgură și pe Nadal pe hard în meciuri de 3 din 5, adică la Grand Slam-uri! Acest om, dublu finalist la RG și câștigător de US Open, a fost expediat în calificări de francezi, dar incalificabili sunt ei!